ગુજરાત વિધાનસભાની ચૂંટણીને ધ્યાનમાં રાખતા ભાજપ દ્વારા ગૌરવ મહા સંપર્ક અભિયાન હાથ ધરવામાં આવ્યું છે. આ અભિયાન હેઠળ ભાજપના નેતાઓ ઘરે-ઘરે જઇને જનતાને મળી પ્રચાર કરી રહ્યાં છે. આ જ શ્રેણીમાં રેલવે મંત્રી પિયુષ ગોયલ બુધવારે અમદાવાદ આવી પહોંચ્યા હતા. તેમણે નિકોલથી ડોર ટુ ડોર પ્રચારની શરૂઆત કરી હતી અને ત્યાર બાદ પત્રકાર પરિષદનું સંબોધન કર્યું હતું. તેમણે પત્રકાર પરિષદમાં જીએસટી અને નોટબંધી અંગે પણ વાત કરી હતી. તેમણે કહ્યું હતું કે, વડાપ્રધાન નરેન્દ્ર મોદીએ ભ્રષ્ટાચારને નાથવા માટે નોટબંધીનો નિર્ણય લીધો હતો. વેપારીઓએ પણ એકજૂટ થઇને આ નિર્ણય વધાવ્યો છે. આ કારણે દેશ આજે ડીજિટલ ઇકોનોમી તરફ ઝડપથી આગળ વધી રહ્યો છે. ડીજિટલ ટ્રાન્ઝેક્શનમાં 58 ટકાનો વધારો નોંધાયો છે. નોટબંધીનો સૌથી મોટો ફાયદો એ થયો છે કે, કાણા નાણાં માટે ઉપયોગમાં લેવાતા ખાતાઓની ઓળખ થઇ શકી છે. નહીં તો અત્યાર સુધી આ જ સૌથી મોટો પ્રશ્ન હતો.